Kristinn Ólafsson ræddi við fréttastofu í hádeginu eftir fjórtán klukkustunda útkall . Björgunarsveitarmaður sem var hluti af fjölmennu útkalli á Langjökul í nótt þar sem 39 ferðamenn lentu í háska í vélsleðaferð á vegum Mountaineers of Iceland undrast að farið hafi verið í ferðina í ljósi slæmrar veðurspár . Aðstæður hafi verið mjög krefjandi enda veðrið alveg snarbrjálað . Kristinn Ólafsson var á meðal þeirra sem staddur var í húsakynnum Hjálparsveitar skáta í Reykjavík við Malarhöfða þangað sem rúta með stóran hluta hópsins kom fyrir hádegi í dag . Ferðamennirnir voru greinilega þreyttir eftir atburði gærdagsins og næturinnar . Athygli hefur vakið að lagt var í ferðina á jökulinn upp úr hádegi í gær en aðeins átti að vera um klukkustundareisu á vélsleðum að ræða . Sex ára barn var á meðal ferðamannanna auk fleiri barna . Ekki var óskað eftir aðstoð björgunarsveitanna fyrr en á níunda tímanum . „ Við fáum útkall eitthvað í kringum hálf níu leytið og leggjum af stað um níu . Það tekur um þrjá tíma að komast austur . Lítði skyggni alla leið á Hellisheiði . Þegar við komum á svæðið um eittleytið er ástandið ótrúlega gott . Það hafði tekist að koma bílum þarna uppeftir . Síðan komu snjóbílar um leið og við á svæðið . Þá var hægt að koma fólkinu inn í heita bíla . Þá strax batnaði ástandið til muna , “ segir Kristinn . Hann segir hópinn hafa verið staðsettan austan af Langjökli um fjóra kílómetra frá bækistöðvum Mountaineers of Iceland í Skálpanesi . „ Það var mjög blint , ekkert skyggni . Við vorum að keyra eftir siglingartækjum , GPS tækjum . Við vorum að sjá kannski tvo til þrjá metra fram fyrir okkur stundum . Mikil ofankoma , mikill vindur þannig að þetta var alveg snarbrjálað veður . Mjög krefjandi aðstæður . Snjórinn smaug inn um allt . Tækin áttu í erfiðleikum með að ganga . Snjór í lofthreinsurum og bílum . Þetta var bara erfitt en gekk alveg ótrúlega vel . “ Hann segir að það hafi nýst sveitinni vel að þekkja umhverfið vel og kunna til verka . „ Þetta er hættulegt ef menn vita ekki hvar þeir eru og hvað þeir eru að gera . Sem betur fer þekkjum við þetta svæði orðið ágætlega . Við björgunarsveitirnar erum búnar að kynna okkur þetta svæði vel . Við höfum farið þarna nokkrum sinnum áður í útköll . Á góðum dögum förum við og kynnum okkur svæðið , vitum hvað við erum komin út í . “ Hann segir að þrátt fyrir allt hafi fólk verið ótrúlega vel á sig komið . „ Það voru allir í samfestingum , með hjálma og vettlinga . Það voru komnir bílar á svæðið . Búið að troða fólkinu inn í bíla og skýla því fyrir vindi . Þannig að það leit betur út en maður átti von á , “ segir Kristinn . Ferðalangarnir hafi verið skelkaðir . „ Þetta voru krefjandi og erfiðar aðstæður . Fyrir fólk sem er ekki vant svona veðri þá hefur þetta áhrif á það . “ Hann skilur ekkert í Mountaineers of Iceland að hafa lagt af stað í ferðalagið í ljósi slæmrar veðurspár . „ Mér finnst það mjög undarleg ákvörðun . Það var gul viðvörun og þetta útkall kom okkur mjög mikið á óvart . Við ræddum það á leiðinni . Við áttum ekki von á að neitt svona væri að fara að gerast . Það voru flestir sem héldu sig heima . “